SA pluimveeboere soek nuwe uitvoermarkteArgieffoto Die Suid-Afrikaanse pluimveebedryf werk saam met die regering om nuwe uitvoermarkte te ontgin as deel van ŉ meesterplan om nuwe lewe in die sektor te blaas. Die departement van handel en nywerheid het Woensdag gesê die regering het ŉ vergadering van pluimveeprodusente, invoerders en staatsdepartemente byeengeroep om groeiplanne uiteen te sit te midde van kommer dat die invoer van gevriesde hoenderprodukte die plaaslike bedryf skade berokken. “Die Suid-Afrikaanse pluimveebedryf was die afgelope paar jaar onder druk, onder meer weens mededinging deur invoere,” het die departement gesê. “Dit [die bedryf] bly egter belangrik vir Suid-Afrika as ŉ bron van werkskepping en landbouproduksie. Na raming werk nagenoeg 50 000 mense in die pluimveebedryf, wat ŉ beduidende deel van landbou-indiensneming in Suid-Afrika uitmaak.” Die samesprekings in Pretoria is gelei deur die minister van handel en nywerheid, Ebrahim Patel, sy adjunk, Nomalungelo Gina, asook die minister van grondhervorming en landelike ontwikkeling, Thoko Didiza. Die nuwe plan om markte vir pluimvee te ondersoek, kom ŉ dag nadat Patel ook ŉ komitee op die been gebring het wat bestaan uit sakeondernemings, arbeid en staatsdepartemente, om planne te ontwikkel om die nuwe Afrika- kontinentale vryhandelsgebiedooreenkoms (AfCFTA). “Ons moet ŉ weg vind na ŉ meer mededingende, inklusiewe bedryf wat meer Suid-Afrikaners in diens neem,” het Patel gesê. “Daar is geleenthede vir ons om meer hoender in ander wêrelddele te verkoop, ons eie kapasiteit te verhoog en die pryse vir plaaslike verbruikers te verlaag.”